《述怀五十三首 其五十三》
明代·周是修

违世慕真境，洗心谒名山。数峰稍前入，斗已失人间。

珠泉激琼涧，碧殿照瑶关。松桂更无古，鸾鹤不胜閒。

仙人长笑出，握手话金丹。谷神期不死，铅汞任循环。

愿言就兹隐，千载驻红颜。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。